Жалба, подадена на 8 април 2024 г. — Comptoir Sel Solaire/Комисия
(Дело T-190/24)
Език на производството: френски
Страни
Жалбоподател: Comptoir Sel Solaire (Боффа, Гвинея) (представители: T. Lachacinski и F. Fajgenbaum, avocats)
Ответник: Европейска комисия
Искания
Жалбоподателят моли Общия съд:
да приеме, че е компетентен да разгледа делото,
да уважи искането на жалбоподателя за отмяна на Регламент за изпълнение (ЕС) 2024/4231 на Комисията от 31 януари 2024 година за вписване на наименование в регистъра на защитените наименования за произход и защитените географски указания [„Sel de Camargue/Fleur de sel de Camargue“ (ЗГУ)],
да отмени Регламент за изпълнение (ЕС) 2024/423 на Комисията от 31 януари 2024 година за вписване на наименование в регистъра на защитените наименования за произход и защитените географски указания [„Sel de Camargue/Fleur de sel de Camargue“ (ЗГУ)],
да осъди Комисията да плати съдебните разноски.
Основания и основни доводи
Жалбоподателят посочва четири основания за жалбата си.
Първо основание: нарушение на член 5, параграф 2 от Регламент 1151/20121 поради незаконосъобразност, а следователно и недействителност на наименованието „Fleur de sel de Camargue“. Жалбоподателят твърди, първо, че това наименование не отговаря на определението за „Fleur de sel“ по португалското, испанското, хърватското и словенското право и, второ, че защитено географско указание (наричано по-нататък „ЗГУ“), което не е годно да се използва с търговска цел, е извън търговския оборот и поради това е лишено от действие и интерес.
Второ основание: нарушение на член 1, буква б) от Регламент 1151/2012 във връзка с член 2 от Споразумението за свързаните с търговията аспекти на правата върху интелектуалната собственост (наричано по-нататък „Споразумението ТРИПС“) и член 10а от Парижката конвенция, тъй като регистрацията на ЗГУ „Sel de Camargue/Fleur de sel de Camargue“ създавала условия за нелоялна конкуренция между икономическите оператори, имайки предвид по-специално, че по отношение на някои от тях се прилагали установяващи ограничително определение на понятието „Fleur de sel“ национални разпоредби.
Трето основание: нарушение на член 5, параграф 2 във връзка с член 1, параграф 1, буква а) и с член 4, буква в) от Регламент 1151/2012, тъй като наименованието „Fleur de sel de Camargue“ въвеждало в заблуждение потребителя. Жалбоподателят твърди, че продуктите, обозначени със ЗГУ „Sel de Camargue/Fleur de sel de Camargue“, не представляват — за разлика от всички останали ЗНП—ЗГУ „Fleur de sel“ — познатия като „Fleur de sel“ продукт.
Четвърто основание: нарушение на член 41, параграф 1 от Хартата на основните права на Европейския съюз, тъй като с оглед на правото на добра администрация Европейската комисия трябвало да спре производството по регистрация на ЗГУ „Sel de Camargue/Fleur de sel de Camargue“ до приемането на решение по все още висящото производство по подадената още през май 2020 г. молба на Comptoir Sel Solaire за признаване на „Fleur de sel“ като храна с традиционно специфичен характер.
____________
1     Регламент за изпълнение (ЕС) 2024/423 на Комисията от 31 януари 2024 година за вписване на наименование в регистъра на защитените наименования за произход и защитените географски указания [Sel de Camargue/Fleur de sel de Camargue (ЗГУ)] (OВ L, 2024/423).
1     Регламент (ЕС) № 1151/2012 на Европейския парламент и на Съвета от 21 ноември 2012 година относно схемите за качество на селскостопанските продукти и храни (OB L 343, 2012 г., стр. 1).